section_heading: 2009.
paragraph_text: Sezona 2009. je Packersima donijela dva dugoočekivana ogleda protiv Minnesota Vikingsa za koje je kao quarterback igrao bivša legenda Packersa Brett Favre. Također, preko drafta, momčad su među ostalima pojačali B.J. Raji (DT) i Clay Matthews (LB). Packersi su protiv Vikingsa izgubili obje utakmice (30:23 i 38:26) te su nakon polovice sezone bili u teškom položaju s omjerom 4:4. Međutim, u ostalih 8 utakmica zabilježili su 7 pobjeda te se omjerom 11:5 plasirali u doigravanje kao wild-card NFC konferencije. U doigravanju ih je čekala momčad Arizona Cardinalsa predvođena quarterbackom Kurtom Warnerom.. Tu utakmicu su Packersi izgubili 51:45 nakon produžetaka. Rodgers je ove sezone poboljšao svoj učinak na 4434 jarda dodavanja i 30 touchdowna te tako postao prvi quarterback u povijesti NFL-a s više od 4000 jarda dodavanja u svoje prve dvije sezone. Cornerback Packersa, Charles Woodson, također je izabran za najboljeg obrambenog igrača lige te sezone.